‘ভেনেজুয়েলার ঘটনা গভীর উদ্বেগের বিষয়’, জানাল ভারত

ওয়েব ডেস্ক : হামলা চালিয়ে রাতের অন্ধকারে ভেনেজুয়েলার (Venezuela) প্রেসিডেন্ট নিকোলাস মাদুরোকে (Nicolas Maduro) বন্দি করেছে আমেরিকা (America)। সঙ্গে বন্দি করা হয়েছে তাঁর স্ত্রী সিলিয়া ফ্লোরেসকেও। এই ঘটনায়, গভীরভাবে উদ্বেগ প্রকাশ করল ভারত সরকার। আলোচনার মাধ্যমে শান্তিপূর্ণভাবে সমস্যা সমাধানের আহ্বান জানানো হয়েছে নয়াদিল্লির তরফে।

এ দিন সোশাল মিডিয়ায় একটি বিবৃতি পোস্ট করেন বিদেশ মন্ত্রকের মুখপাত্র রণধীর জয়সওয়াল (Randhir Jaiswal)। সেখানে লেখা রয়েছে, ‘ভেনেজুয়েলার সাম্প্রতিক ঘটনাবলী গভীর উদ্বেগের বিষয়। আমরা পরিস্থিতির উপর গভীরভাবে নজর রাখছি।’

সঙ্গে লেখা হয়েছে, ‘আমরা সংশ্লিষ্ট সকলকে আলোচনার মাধ্যমে শান্তিপূর্ণভাবে সমস্যা সমাধানের আহ্বান জানাচ্ছি। যাতে এই অঞ্চলের শান্তি ও স্থিতিশীলতা নিশ্চিত করা যায়।’ সঙ্গে জানানো হয়েছে, কারাকাসে ভারতীয় দূতাবাস ভারতীয় সঙ্গে যোগাযোগ রাখছে। তাঁদেরকে সহায়তা প্রদান করা হবে।

আরও খবর : প্রয়োজন ছাড়া ভেনেজুয়েলা সফর এড়িয়ে চলুন! বার্তা কেন্দ্রের

অন্যদিকে, বিবৃতি জারি করে বিশেষ প্রয়োজন ছাড়া ভেনেজুয়েলা না যাওয়ারও বার্তা দেওয়া হয়েছে কেন্দ্রীর সরকারের তরফে। বিবৃতিতে লেখা হয়েছে, র্তমান পরিস্থিতিতে বিশেষ প্রয়োজন ছাড়া ভেনেজুয়েলা সফর এড়িয়ে চলুন। সে দেশে থাকা ভারতীয়দের সতর্ক বার্তা দিয়ে বলা হয়েছে, চলাফেরার উপর নিয়ন্ত্রণ করুন। সঙ্গে সেখানকার ভারতীয় দূতাবাসের সঙ্গে যোগাযোগ রাখার কথা বলা হয়েছে। সঙ্গে দেওয়া হয়েছে ইমেল আইডি ও ফোন নম্বর। সেই মেল আইডি হল cons.caracas@mea.gov.in, এবং ফোন নম্বর +58-412-9584288।

প্রসঙ্গত, দীর্ঘদিন ধরে চাপানউতোরের পর শনিবার ভোররাতে ভেনেজুয়েলার রাজধানী কারাকাসে হামলা চালায় মার্কিন সেনা। তার পরেই নিকোলাস মাদুরো ও তাঁর স্ত্রীকে বন্দি করে নিয়ে য়াওয়া হয় আমেরিকায়। তার পরেই সাংবাদিক বৈঠক করে ট্রাম্প (Donald Trump) বলেন, সেখান থেকে তিনি ঘোষণা করে বলেন, “আমরা ভেনেজুয়েলাকে পরিচালনা করতে যাচ্ছি। যতক্ষণ না পর্যন্ত আমরা একটি নিরাপদ, সঠিক এবং সুবিবেচনাপূর্ণ ক্ষমতা হস্তান্তর সম্পন্ন করতে পারছি। আমরা চাই না অন্য কেউ ক্ষমতায় আসুক। আমরা সেই একই পরিস্থিতির মুখোমুখি হই যা গত দীর্ঘ বছর ধরে চলে আসছে। তাই আমরাই দেশ পরিচালনা করতে যাচ্ছি।” তবে এ নিয়ে জোর সমালোচনার ঝড় উঠেছে।

এ নিয়ে ভেনেজুয়েলার অন্তর্বর্তী প্রেসিডেন্ট দেলসি রদরিগেজ (Delcy Rodríguez) বলেছেন, ভেনেজুয়েলা কখনও কারোর দাসত্ব করবে না। মাদুরোই হলেন আমাদের নেতা। তাঁকে ও তাঁর স্ত্রী’কে মুক্তি দেওয়ার কথাও বলেছেন তিনি।